**ΜΝΗΜΟΝΙΟ ΣΥΝΕΡΓΑΣΙΑΣ**

**ΙΔΡΥΤΙΚΗ ΔΙΑΚΗΡΥΞΗ ΣΥΝΕΡΓΑΣΙΑΣ**

Στην Αθήνα, στο Δημαρχείο του Δήμου Αθηναίων, σήμερα 19 Μαρτίου 2024, οι Δήμαρχοι των Δήμων Αθηναίων, Αιγάλεω, Βύρωνα, Ζωγράφου, Καλλιθέας, Μοσχάτου -Ταύρου, Παπάγου - Χολαργού και Νέας Ιωνίας,

**συμφωνούν και συνομολογούν τα ακόλουθα:**

1. Αναγνωρίζοντας την επιτακτική ανάγκη οι δήμοι της χώρας να λάβουν άμεση και αποφασιστική δράση για την αντιμετώπιση της ενεργειακής ένδειας, την ανακούφιση ευάλωτων και ενεργειακά φτωχών νοικοκυριών, καθώς και για την αντιμετώπιση της κλιματικής αλλαγής σύμφωνα με τους στόχους που θέτει η Συμφωνία των Παρισίων,τίθενται τα θεμέλια της **ίδρυσης της «Αθηναϊκής Ενεργειακής Συμμαχίας»**.
2. Η Αθηναϊκή Ενεργειακή Συμμαχία θα αναπτύξει μια σειρά δράσεων με πρώτη και βασική την ίδρυση «**Κοινότητας Ανανεώσιμης Ενέργειας**» των άρθρων 45 επ. του ν. 5037/2023 αξιοποιώντας όλα τα κίνητρα, εργαλεία και οφέλη που παρέχει ο πρόσφατος νόμος.
3. Πρωταρχικός σκοπός της Αθηναϊκής Ενεργειακής Συμμαχίας θα είναι η παραγωγή πράσινης ενέργειας, με ανταγωνιστικό κόστος, από Ανανεώσιμες Πηγές Ενέργειας (ΑΠΕ) και η αξιοποίησή της με τρόπο που μειώνει τα κόστη ενέργειας των ευάλωτων νοικοκυριών των συνεργαζόμενων Δήμων, αλλά και γενικότερα η ενημέρωση, η εκπαίδευση και η ευαισθητοποίηση σε τοπικό επίπεδο για θέματα βιωσιμότητας, ενεργειακής δημοκρατίας και ενεργειακής μετάβασης.
4. Η πρωτοβουλία της Αθηναϊκής Ενεργειακής Συμμαχίας αποσκοπεί στη διαμόρφωση ενός συνεκτικού κοινωνικού δικτύου αλληλεγγύης και υποστήριξης των πολιτών με πολύπλευρα οφέλη τόσο για τα ευάλωτα τμήματα του τοπικού πληθυσμού που θα ενισχυθούν σημαντικά με πόρους και εργαλεία για τη μείωση των λογαριασμών ενέργειας, καθώς και για τους πολίτες στο σύνολό τους, δεδομένων των μειωμένων εκπομπών CO2 που εκλύονται στην ατμόσφαιρα αλλά και των γενικότερων ωφελειών από τη «στροφή» σε βιώσιμες και περιβαλλοντικά φιλικές πολιτικές.
5. Προκειμένου να υλοποιηθούν άμεσα οι πρωτοβουλίες που αναλαμβάνονται με το παρόν, τις επόμενες ημέρες αναμένεται να εκκινήσουν όλες οι απαραίτητες ενέργειες και διαδικασίες για τη σύσταση της Κοινότητας Ανανεώσιμης Ενέργειας σύμφωνα με το εφαρμοστέο νομικό πλαίσιο.

**ΟΙ ΔΗΜΑΡΧΟΙ**

|  |  |  |  |
| --- | --- | --- | --- |
| Χάρης Δούκας Δήμαρχος Αθηναίων | Λάμπρος Σκλαβούνος, Δήμαρχος Αιγάλεω | Αλέξης Σωτηρόπουλος, Δήμαρχος Βύρωνα | Τίνα Καφατσάκη - Βλάχου, Δήμαρχος Ζωγράφου |
| Κώστας Ασκούνης, Δήμαρχος Καλλιθέας | Ανδρέας Ευθυμίου, Δήμαρχος Μοσχάτου-Ταύρου | Ηλίας Αποστολόπουλος, Δήμαρχος Παπάγου-Χολαργού | Παναγιώτης Μανούρης, Δήμαρχος Νέας Ιωνίας |